b'\n_START_ARTICLE_\nThe World (saaristo)\n_START_PARAGRAPH_\nThe World on keinotekoinen saaristo noin nelj\xc3\xa4n kilometrin p\xc3\xa4\xc3\xa4ss\xc3\xa4 Arabiemiirikuntien Dubain emiraatin (tarkemmin Jumeirahin kaupunginosan) rannikosta l\xc3\xa4hell\xc3\xa4 Jumeirahin palmusaarta, Burj Al Arabin ja Port Rashid of Dubain v\xc3\xa4liss\xc3\xa4. Saaret rakentaa Nakheel-konserniin kuuluva Nakheel Properties, joka rakentaa my\xc3\xb6s Palmusaaria. Joskus The Worldia kutsutaan my\xc3\xb6s nimell\xc3\xa4 Globe Islands._NEWLINE_Saaristo koostuu noin kolmestasadasta keinotekoisesta saaresta, jotka on rakennettu Maan mantereita muistuttavaan muodostelmaan. Saarten koko vaihtelee noin 14\xc2\xa0000 ja 42\xc2\xa0000 neli\xc3\xb6metrin v\xc3\xa4lill\xc3\xa4 ja saarten v\xc3\xa4limatka toisiinsa on 50\xe2\x80\x93100 metri\xc3\xa4. Saariston pituus on noin 9 kilometri\xc3\xa4 ja leveys 6 kilometri\xc3\xa4. The Worldi\xc3\xa4 suojaa pituussuunnassa avomerta vasten rakennettu aallonmurtaja._NEWLINE_Suurin osa viel\xc3\xa4 keskener\xc3\xa4isen The Worldin saarista on tarkoitettu yksityisk\xc3\xa4ytt\xc3\xb6\xc3\xb6n. Saarille rakennetaan p\xc3\xa4\xc3\xa4asiassa yksityisasuntoja ja lomakeskuksia. Kulku saarille tapahtuu ainoastaan vesiteitse tai helikopterilla. Yksitt\xc3\xa4isen saaren halvin hinta on 6,85 miljoonaa Yhdysvaltain dollaria ja keskihinta noin 25 miljoonaa dollaria. Koko projektin kustannusarvio on noin 1,9 miljardia dollaria. _NEWLINE_The World -projekti alkoi 2003 ja sen oli m\xc3\xa4\xc3\xa4r\xc3\xa4 valmistua vuonna 2008, jolloin rakentaminen kuitenkin pys\xc3\xa4htyi. Rakentaminen alkoi uudelleen 2015.'